લોકજીવનમાં ડોડી, માદળિયાં અને તાવીજ પહેરવાનો રિવાજ હિંદી ફિલ્મોના હીરોને જોઈને નથી આવ્યો. એની પ્રાચીનતા પર નજર કરીએ તો મોહેં જો દડો અને હરપ્પાના પુરાતત્ત્વીય ઉત્ખનનમાંથી પાંચ હજાર વર્ષ પુરાણાં માદળિયાં મળી આવ્યાં છે, આમ માદળિયાંના રિવાજના મૂળિયા દ્રવિડ સંસ્કૃતિ સુધી પહોંચે છે. એમ પુરાતત્ત્વવિદો માને છે. આ રિવાજ ગામડાંના અભણ જ નહીં, નગરોના ભણેલા ગણેલા લોકોમાંય ઘસાતો ભૂંસાતો જોવા મળે છે. તાવીજ અને માદળિયાંમાં હિંદુ અને મુસ્લિમ બંને ધર્મના લોકો અપાર આસ્થા ધરાવે છે. જૈન મંત્રશાસ્ત્રમાં પણ યંત્રો, તાવીજોનો ઉલ્લેખ મળે છે. બોત્તેરિયો, ભક્તામરયંત્ર, વિજયપહુત યંત્ર, ઉવસગ્ગહટ યંત્રના પ્રયોગો ઘણાં ચમત્કારિક પરિણામો આપતાં અનુભવ્યાં છે. પંડિત રામપ્રસાદ ઉપાધ્યાયે આવા બે-ત્રણ પ્રસંગો પણ નોંધ્યા છે.